
–	uzimajući u obzir članak 150. stavak 5. i članak 136. stavak 4. Poslovnika,
A.	budući da su 27. veljače 2025. tajlandske vlasti prekršile međunarodno pravo deportacijom najmanje 40 ujgurskih izbjeglica u Kinu, gdje im prijeti rizik od proizvoljnog pritvaranja, mučenja i teških kršenja ljudskih prava; budući da su druge sigurne zemlje ponudile primanje ujgurskih izbjeglica;
B.	budući da su spomenute osobe prije deportacije više od desetljeća bile pritvorene u tajlandskim imigracijskim centrima, u kojima je najmanje pet Ujgura, uključujući maloljetnike, navodno umrlo zbog nehumanih uvjeta;
C.	budući da su tajlandske odredbe o vrijeđanju kraljeve ličnosti, u skladu s člankom 112. Kaznenog zakona, među najstrožima na svijetu i da nisu u skladu s obvezama Tajlanda u okviru Međunarodnog pakta o građanskim i političkim pravima;
D.	budući da je od 2020. više od 1960 prodemokratskih aktivista, boraca za ljudska prava i novinara, uključujući više od 280 maloljetnika, optuženo ili osuđeno zbog svojih mišljenja, u skladu s represivnim zakonima kojima se ograničava sloboda izražavanja, uključujući zakon o vrijeđanju kraljeve ličnosti, zakon o ugrožavanju nacionalne sigurnosti, zakon o javnom okupljanju i zakon o računalnom kriminalu; budući da su istaknuti aktivisti, među kojima su Arnon Nampa, Mongkhon Thirakhot i Anchan Preelert, osuđeni na nerazmjerno duge zatvorske kazne zbog mirnog kritiziranja monarhije, pri čemu nekima prijete zatvorske kazne u trajanju do 50 godina;
E.	budući da je Ustavni sud raspustio najveću stranku i da je protiv 44 parlamentarnih zastupnika te stranke podignuta optužnica zbog predlaganja izmjena zakona o vrijeđanju kraljeve ličnosti te da im prijeti doživotna zabrana bavljenja politikom; budući da je više parlamentarnih zastupnika, među kojima su Piyarat Chongthep, Rakchanok Srinok i Chonthicha Jangrew, kazneno progonjeno zbog svojih političkih aktivnosti i izjava;
1.	osuđuje deportaciju ujgurskih izbjeglica u Kinu; poziva tajlandske vlasti da odmah zaustave sva daljnja prisilna vraćanja izbjeglica, tražitelja azila i političkih disidenata u zemlje u kojima su njihovi životi ugroženi;
2.	apelira na tajlandsku vladu da UNHCR-u omogući neograničen pristup svim pritvorenim ujgurskim tražiteljima azila i da pruža transparentne informacije o njihovu statusu;
3.	poziva Kinu da poštuje temeljna prava deportiranih Ujgura, da zajamči transparentnost o tome gdje se oni nalaze, da omogući UNHCR-u pristup njima i da oslobodi sve pritvorene osobe;
4.	poziva Tajland da ratificira Konvenciju o izbjeglicama iz 1951. i njezin Protokol iz 1967. te da uvede transparentan, pravedan i human sustav azila;
5.	naglašava da je Tajland važan partner EU-a; potiče Tajland da osnaži svoje institucije u skladu s demokratskim načelima i međunarodnim standardima ljudskih prava; poziva vladu da izmijeni ili stavi izvan snage članak 112. i druge represivne zakone kako bi se zajamčilo pravo na slobodu izražavanja, mirno okupljanje i političko sudjelovanje;
6.	zahtijeva da se amnestiraju svi parlamentarni zastupnici i aktivisti koji su kazneno progonjeni ili zatvoreni u skladu s odredbama o vrijeđanju kraljeve ličnosti i drugim represivnim zakonima;
7.	poziva Komisiju da iskoristi pregovore o sporazumu o slobodnoj trgovini kako bi se Tajland prisilio da reformira represivne zakone, posebno zakon o vrijeđanju kraljeve ličnosti, da oslobodi političke zatvorenike, da zaustavi deportaciju ujgurskih izbjeglica i da ratificira sve temeljne konvencije Međunarodne organizacije rada; poziva države članice da suspendiraju ugovore o izručenju s Narodnom Republikom Kinom;
8.	nalaže svojoj predsjednici da ovu Rezoluciju proslijedi Vijeću, Komisiji te tajlandskim i kineskim vlastima.

